b'\n_START_ARTICLE_\nOllin oppivuodet (elokuva)\n_START_SECTION_\nJuoni\n_START_PARAGRAPH_\nKoivum\xc3\xa4en patruunan hemmoteltu Olli-poika p\xc3\xa4\xc3\xa4tt\xc3\xa4\xc3\xa4 karata kotoaan saatuaan selk\xc3\xa4saunan is\xc3\xa4lt\xc3\xa4\xc3\xa4n sen j\xc3\xa4lkeen, kun h\xc3\xa4n oli tapellut kartanon voudin pojan Pentin kanssa. Karkumatkalla Olli tapaa serkkunsa Kaarlen, joka majoittaa Ollin luokseen r\xc3\xa4nsistyneeseen Harmaalan taloon ja uskottelee h\xc3\xa4nelle, ett\xc3\xa4 Pentti on kuollut tappelussa. Kaarle p\xc3\xa4\xc3\xa4tt\xc3\xa4\xc3\xa4 hankkiutua eroon Ollista saadakseen itselleen perinn\xc3\xb6n, jonka patruuna on testamentissaan m\xc3\xa4\xc3\xa4r\xc3\xa4nnyt Ollille. H\xc3\xa4n l\xc3\xa4hett\xc3\xa4\xc3\xa4 Ollin Tukholmaan kieron suutari Simolinin luokse. _NEWLINE_Simolin kohtelee Ollia huonosti. Olli yst\xc3\xa4vystyy R\xc3\xa4nni-Pelle-nimisen pojan kanssa ja karkaa h\xc3\xa4nen kanssaan laivalla takaisin Suomeen. Turussa Olli ty\xc3\xb6skentelee suutari Jokelan oppipoikana. Suomeen saapunut Simolin lavastaa Ollin syylliseksi varkauteen, ja Olli joutuu kasvatuslaitokseen. Merilt\xc3\xa4 palannut R\xc3\xa4nni-Pelle auttaa Ollin taas pakoon, ja pakomatkalla Olli p\xc3\xa4\xc3\xa4tt\xc3\xa4\xc3\xa4 poiketa viel\xc3\xa4 kerran kotonaan. T\xc3\xa4\xc3\xa4ll\xc3\xa4 h\xc3\xa4nen vanhempansa ovat jo uskoneet Ollin kuolleen. My\xc3\xb6s Pentti on elossa, ja n\xc3\xa4in Kaarle-serkun juonittelu paljastuu.\n_START_SECTION_\nKuvausaika ja -paikat\n_START_PARAGRAPH_\nOllin oppivuodet kuvattiin kes\xc3\xa4ll\xc3\xa4 1920. Kuvauspaikat sijaitsivat nykyisen Helsingin alueella. Koivum\xc3\xa4en kartanoa esitti Deger\xc3\xb6n kartano Laajasalossa, Harmaalan kartanoa puolestaan Herttoniemen kartano. Tukholman ja Turun laitakatuja esittiv\xc3\xa4t Hermannin kadut. Lis\xc3\xa4ksi kuvattiin S\xc3\xb6rn\xc3\xa4isten satamassa ja nykyisen Pasilan rautatieaseman paikkeilla. Ollin l\xc3\xa4ht\xc3\xb6 Tukholmaan kuvattiin Hangon matkustajasatamassa. Studiona toimi Vironkadun studio Helsingiss\xc3\xa4.\n_START_SECTION_\nArviot\n_START_PARAGRAPH_\n\xe2\x80\x9dOllin oppivuodet on filmi, jota katsellessa jokaisen suomalaisen syd\xc3\xa4n suopenee ja joka ehdottomasti kannustaa meit\xc3\xa4 yh\xc3\xa4 suurempiin ja korkeampiin pyrkimyksiin\xe2\x80\x9d, Karjala-lehden kriitikko arvioi elokuvaa. Iltalehti piti elokuvan kokoonpanoa \xe2\x80\x9drikkaana ja vaihtelevana\xe2\x80\x9d. _NEWLINE_Ollin oppivuodet n\xc3\xa4htiin televisiossa ensi kerran 15. marraskuuta 1971. Tuolloin se sai yli miljoona katsojaa. Televisioesityksen yhteydess\xc3\xa4 Helsingin Sanomien Paula Talaskivi arvioi elokuvan \xe2\x80\x9dvieh\xc3\xa4tt\xc3\xa4v\xc3\xa4ksi ja jopa mukaansatempaavaksi\xe2\x80\x9d. Vuonna 1987 julkaistussa teoksessaan Kuviteltuja lapsia (Valtion painatuskeskus, 1987) Jukka Sihvonen nosti elokuvan suomalaisen lastenelokuvan klassikoksi. Lapsin\xc3\xa4yttelij\xc3\xb6iden ty\xc3\xb6t\xc3\xa4 pidettiin luontevana ja pingoittumattomana; er\xc3\xa4\xc3\xa4n kriitikon mukaan samalle tasolle p\xc3\xa4\xc3\xa4stiin vasta nelisenkymment\xc3\xa4 vuotta my\xc3\xb6hemmin Mikko Niskasen klassikkoteoksessa Pojat.\n_START_SECTION_\nHuomioita\n_START_PARAGRAPH_\nOllin oppivuodet seurailee Swanin alkuper\xc3\xa4isteosta melko tarkasti. Juonta tosin yksinkertaistettiin hieman, ja er\xc3\xa4it\xc3\xa4 henkil\xc3\xb6hahmoja j\xc3\xa4tettiin pois. Alfred Idstr\xc3\xb6m oli Suomen Kansallisteatterin l\xc3\xa4hetti. My\xc3\xb6hemmin h\xc3\xa4n suomensi nimens\xc3\xa4 Antti Iivokseksi ja toimi Suomi-Filmin j\xc3\xa4rjest\xc3\xa4j\xc3\xa4n\xc3\xa4 1930-luvulla. Elokuvasta annettiin kutsuvierasesitys 19. joulukuuta 1920 Helsingiss\xc3\xa4, paikalla oli muun muassa tasavallan presidentti K. J. St\xc3\xa5hlberg. Elokuva sai suhteellisen hyv\xc3\xa4n yleis\xc3\xb6menestyksen, mutta j\xc3\xa4i noin 50\xc2\xa0000 markkaa tappiolle._NEWLINE_Elokuva kuuluu Yleisradion viiden elokuvan Mykk\xc3\xa4 valo -sarjaan, johon Yle on tilannut uuden musiikin. T\xc3\xa4h\xc3\xa4n elokuvaan musiikin on s\xc3\xa4velt\xc3\xa4nyt Harri Vuori.'